title: Директива (ЕС) 2017/2109 на Европейския парламент и на Съвета от 15 ноември 2017 година за изменение на Директива 98/41/ЕО на Съвета относно регистрацията на лица, които плават на борда на пътнически кораби, които оперират по направление към или от пристанища на държавите членки на Общността, и на Директива 2010/65/ЕС на Европейския парламент и на Съвета относно формалностите за даване на сведения за кораби, пристигащи във и/или напускащи пристанищата на държавите членки

text:
                  30.11.2017

                  BG

                  Официален вестник на Европейския съюз

                  L 315/52

            ДИРЕКТИВА (ЕС) 2017/2109 НА ЕВРОПЕЙСКИЯ ПАРЛАМЕНТ И НА СЪВЕТА
      от 15 ноември 2017 година
      за изменение на Директива 98/41/ЕО на Съвета относно регистрацията на лица, които плават на борда на пътнически кораби, които оперират по направление към или от пристанища на държавите членки на Общността, и на Директива 2010/65/ЕС на Европейския парламент и на Съвета относно формалностите за даване на сведения за кораби, пристигащи във и/или напускащи пристанищата на държавите членки
      ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
      като взеха предвид Договора за функционирането на Европейския съюз, и по-специално член 100, параграф 2 от него,
      като взеха предвид предложението на Европейската комисия,
      след предаване на проекта за законодателен акт на националните парламенти,
      като взеха предвид становището на Европейския икономически и социален комитет (1),
      след консултация с Комитета на регионите,
      в съответствие с обикновената законодателна процедура (2),
      като имат предвид, че:

                  (1)

                  Точната и навременна информация за броя или самоличността на лицата на борда на даден кораб е от съществено значение за подготовката и ефективността на операциите по търсене и спасяване. В случай на произшествие в морето пълното и цялостно сътрудничество между компетентните национални органи на засегнатата държава или държави, корабния оператор и техните представители може значително да допринесе за ефективността на операциите. Някои аспекти на това сътрудничество се уреждат с Директива 98/41/ЕО на Съвета (3).

                  (2)

                  Резултатите от проверката за пригодност по Програмата за пригодност и резултатност на регулаторната рамка (REFIT) и опитът, натрупан в процеса на прилагането на Директива 98/41/ЕО, показват, че информацията относно лицата на борда невинаги е лесно достъпна за компетентните органи, когато им е необходима. За справяне с тази ситуация, действащите изисквания на Директива 98/41/ЕО следва да бъдат приведени в съответствие с изискванията за деклариране на данни по електронен път, с което да се постигне по-голяма ефикасност. Цифровизацията ще позволи също така да се улесни достъпът до информация относно значителен брой пътници в случай на извънредна ситуация или след произшествие в морето.

                  (3)

                  През последните 17 години беше постигнат значителен технологичен напредък по отношение на средствата за комуникация и съхранението на данни за движението на корабите. По протежение на европейските брегове бяха създадени редица системи за задължително деклариране от корабите съгласно съответните правила, изработени от Международната морска организация (ММО). Правото на Съюза и националното право гарантират, че корабите спазват изискванията за деклариране, приложими съгласно тези системи. Понастоящем е необходимо да се постигне напредък по отношение на технологичните иновации, като се надграждат постигнатите досега резултати, включително на международно равнище, и се гарантира, че винаги се запазва технологичната неутралност.

                  (4)

                  Събирането, предаването и обменът на свързани с корабите данни стана възможно, беше опростено и хармонизирано чрез националната система за обслужване на едно гише, установена в Директива 2010/65/ЕС на Европейския парламент и на Съвета (4), и чрез системата за обмен на морска информация на Съюза (SafeSeaNet), установена в Директива 2002/59/ЕО на Европейския парламент и на Съвета (5). Следователно информациятаотносно лицата на борда, изисквана съгласно Директива 98/41/ЕО, следва да бъде декларирана в националната система за обслужване на едно гише, което позволява на компетентните органи лесно да получат достъп до данните в случай на извънредна ситуация или след произшествие в морето. Броят на лицата на борда следва да се декларира в националната система за обслужване на едно гише с подходящи технически средства, които следва да се оставят на преценката на държавите членки. Като алтернатива, броят на лицата следва да се декларира на определения орган посредством системата за автоматична идентификация.

                  (5)

                  За да се улесни предоставянето и обмена на информация, декларирана съгласно настоящата директива, и с цел да се намали административната тежест, държавите членки следва да използват хармонизираните формалности за даване на сведения, установени с Директива 2010/65/ЕС. В случай на произшествие, засягащо повече от една държава членка, държавите членки следва да предоставят информация на други държави членки чрез системата SafeSeaNet.

                  (6)

                  За да се даде достатъчно дълъг срок на държавите членки да добавят нови функционалности към националните системи за обслужване на едно гише, е уместно да се предвиди преходен период, през който държавите членки да имат възможността да запазят сегашната система за регистриране на лицата на борда на пътническите кораби.

                  (7)

                  Напредъкът в развитието на националните системи за обслужване на едно гише следва да служи като основа за преминаване към европейска среда за обслужване на едно гише в бъдеще.

                  (8)

                  Държавите членки следва да насърчават операторите, и по-специално по-малките оператори, да използват националните системи за обслужване на едно гише. Въпреки това, за да се осигури съблюдаването на принципа на пропорционалност, държавите членки следва да имат възможност да освобождават, при определени условия, по-малките оператори, които все още не използват националната система за обслужване на едно гише и които извършват предимно къси вътрешни пътувания с продължителност по-малко от 60 минути, от задължението да декларират броя на лицата на борда в националната система за обслужване на едно гише.

                  (9)

                  С цел да се вземе предвид особеното географско положение на островите Хелголанд и Борнхолм и естеството на транспортните им връзки с континента, на Германия, Дания и Швеция следва да бъде отпуснато допълнително време за съставяне на списъка на лицата на борда и, за един преходен период, за съобщаване на тази информация посредством настоящата система.

                  (10)

                  Държавите членки следва да продължат да имат на разположение възможността за намаляване на прага от 20 мили за записване и деклариране на списъка на лицата на борда. Това право включва пътувания, при които пътнически кораби, превозващи голям брой пътници, правят последователни спирания между пристанища на разстояние под 20 мили в хода на едно-единствено дълго пътуване. В такива случаи държавите членки следва да имат възможност да намалят прага от 20 мили, за да стане възможно информацията, изисквана съгласно настоящата директива, да бъде записана по отношение на пътниците на борда, които са се качили в първото или в някое от междинните пристанища.

                  (11)

                  С цел да се предостави навременна и надеждна информация на роднините в случай на произшествие, да се намали ненужното забавяне на консулската помощ и други услуги, както и да се улеснят процедурите по идентифициране, съобщаваните данни следва да включват информация относно гражданството на лицата на борда. Списъкът на изискваните данни за пътуванията над 20 мили следва да бъде опростен, изяснен и, доколкото е възможно, приведен в съответствие с изискванията за деклариране за националната система за обслужване на едно гише.

                  (12)

                  Предвид усъвършенстването на електронните средства за записване на данни и предвид факта, че личните данни се събират преди отпътуването на кораба, 30-минутното закъснение, което понастоящем се предвижда от Директива 98/41/ЕО, следва да се намали на 15 минути.

                  (13)

                  Важно е на всяко лице на борда да се дадат ясни указания, които да бъдат следвани в случай на извънредна ситуация, в съответствие с международните изисквания.

                  (14)

                  За да се повиши правната яснота и съгласуваността със свързаното законодателство на Съюза и особено с Директива 2009/45/ЕО на Европейския парламент и на Съвета (6), редица остарели, неясни и объркващи позовавания следва да бъдат актуализирани или заличени. Определението за „пътнически кораб“ следва да бъде приведено в съответствие с други законодателни актове на Съюза, по начин който не надхвърля обхвата на настоящата директива. Определението за „защитена морска зона“ следва да бъде заменено с понятие, което да бъде в съответствие с Директива 2009/45/ЕО за целите на изключенията съгласно настоящата директива, като така се гарантира близостта на средствата за търсене и спасяване. Определението за „регистратор на пътници“ следва да се измени, за да се отразят новите задължения, които вече не включват съхраняването на информация. Определението за „определен орган“ следва да включва компетентните органи, които имат пряк или непряк достъп до информацията, изисквана съгласно настоящата директива. Съответните изисквания относно системите за регистрация на пътниците на компаниите следва да бъдат заличени.

                  (15)

                  Настоящата директива не следва да се прилага за яхти или плавателни съдове за развлечение. По-специално, тя не следва да се прилага за яхти или плавателни съдове за развлечение, когато те са наети по договор за беърбоут чартър и впоследствие не се използват с търговски цели за превоз на пътници.

                  (16)

                  Държавите членки следва да продължат да носят отговорност за спазването на изискванията за регистрация по Директива 98/41/ЕО, особено по отношение на точността и навременното регистриране на данните. За да се гарантира съгласуваност на информацията, следва да могат да се извършват проверки на случаен принцип.

                  (17)

                  Доколкото мерките, предвидени в Директиви 98/41/ЕО и 2010/65/ЕС, предполагат обработване на лични данни, то следва да се извършва в съответствие с правото на Съюза относно защитата на личните данни и по-специално с Регламент (ЕС) 2016/679 на Европейския парламент и на Съвета (7) и Регламент (ЕО) № 45/2001 на Европейския парламент и на Съвета (8). В частност и без да се засягат други правни задължения в съответствие с правото за защита на данните, личните данни, събрани в съответствие с Директива 98/41/ЕО, не следва да се обработват или използват за други цели и не следва да се съхраняват по-дълго от необходимото за целите на Директива 98/41/ЕО. Поради това личните данни следва да бъдат заличавани автоматично и без ненужно забавяне след благополучното завършване на пътуването на кораба или, в зависимост от случая, след приключването на разследването или съдебното производство вследствие на произшествие или извънредна ситуация.

                  (18)

                  Като се вземат предвид достиженията на техническия прогрес и разходите за внедряване, всяка компания следва да предприеме подходящи технически и организационни мерки с цел защита на личните данни, обработвани съгласно настоящата директива, срещу случайно или неправомерно унищожаване или случайна загуба, промяна, неправомерно разкриване или достъп, в съответствие със законодателството на Съюза и националното законодателство относно защитата на данните.

                  (19)

                  С оглед на принципа на пропорционалност и предвид факта, че е в интерес на пътника да предостави вярна информация, сегашният метод за събиране на лични данни, основан на лично деклариране от страна на пътниците, е достатъчен за целите на Директива 98/41/ЕО. В същото време електронните средства за регистриране и проверка на данните следва да гарантират, че информацията за всяко лице на борда е с индивидуализирано съдържание.

                  (20)

                  С цел да се повиши прозрачността и да се улесни уведомяването от страна на държавите членки за освобождавания и искания за дерогация, Комисията следва да създаде и поддържа подходяща за целта база данни. Тя следва да включва мерките, за които е изпратено уведомление, в проектната и в приетата им форма. Приетите мерки следва да бъдат достъпни за обществеността.

                  (21)

                  Данните за уведомяване за освобождавания и за искане за дерогация от страна на държавите членки следва да се хармонизират и координират, както е необходимо, за да се гарантира, че използването на тези данни е възможно най-ефективно.

                  (22)

                  С оглед на промените, въведени с Договора за функционирането на Европейския съюз (ДФЕС), правомощията, предоставени на Комисията за изпълнението на Директива 98/41/ЕО следва съответно да се актуализират. Актовете за изпълнение следва да се приемат в съответствие с Регламент (ЕС) № 182/2011 на Европейския парламент и на Съвета (9).

                  (23)

                  С цел да се вземат предвид развитията на международно равнище и да се повиши прозрачността, на Комисията следва да бъде делегирано правомощието да приема актове в съответствие с член 290 от ДФЕС във връзка с неприлагането, за целите на настоящата директива, на изменения на международните инструменти, ако това е необходимо. От особена важност е по време на подготвителната си работа Комисията да проведе подходящи консултации, включително на експертно равнище, и тези консултаци да бъдат проведени в съответствие с принципите, заложени в Междуинституционалното споразумение за по-добро законотворчество от 13 април 2016 година. По-специално, с цел осигуряване на равно участие при подготовката на делегираните актове, Европейският парламент и Съветът получават всички документи едновременно с експертите на държавите членки като техните експерти получават систематично достъп до заседанията на експертните групи на Комисията, занимаващи се с подготовката на делегираните актове.

                  (24)

                  С оглед на пълния цикъл на посещенията за наблюдение от страна на Европейската агенция по морска безопасност Комисията следва да направи оценка на изпълнението на Директива 98/41/ЕО до 22 декември 2026 г. и да докладва за това на Европейския парламент и на Съвета. Държавите членки следва да си сътрудничат с Комисията, за да се събере цялата информация, необходима за тази оценка.

                  (25)

                  За да се отразят промените, внесени в Директива 98/41/ЕО, в списъка на формалностите за даване на сведения, посочен в част А на приложението към Директива 2010/65/ЕС, следва да се включи информация за лицата на борда.

                  (26)

                  За да не се налага непропорционална административна тежест на държавите членки без излаз на море, които нямат морски пристанища и които нямат пътнически кораби, плаващи под тяхно знаме, които да попадат в приложното поле на настоящата директива, на такива държави членки следва да бъде разрешена дерогация от разпоредбите на настоящата директива. Това означава, че доколкото това условие е изпълнено, те не са задължени да транспонират настоящата директива.

                  (27)

                  Беше проведена консултация с Европейския надзорен орган по защита на данните в съответствие с член 28, параграф 2 от Регламент (ЕО) № 45/2001 и той прие официални коментари на 9 декември 2016 година.

                  (28)

                  Поради това директиви 98/41/ЕО и 2010/65/ЕС следва да бъдат съответно изменени,

            ПРИЕХА НАСТОЯЩАТА ДИРЕКТИВА:
      Член 1
      Изменения на Директива 98/41/ЕО
      Директива 98/41/ЕО се изменя, както следва:

                  1)

                  Член 2 се изменя, както следва:

                              а)

                              второто тире се заменя със следното:

                                          „—

                                          „пътнически кораб“ означава вид кораб или високоскоростен плавателен съд, който превозва повече от 12 пътници,“;

                              б)

                              шестото тире се заменя със следното:

                                          „—

                                          „регистратор на пътници“ означава отговорно лице, определено от компанията да изпълнява задълженията по ISM Code, когато е приложимо, или лице, определено от компанията като отговорно за предаване на информацията за лицата, които са се качили на борда на пътнически кораб на компанията,“;

                              в)

                              седмото тире се заменя със следното:

                                          „—

                                          „определен орган“ означава компетентен орган на държавата членка, отговорен за търсене и спасяване или натоварен с преодоляването на последиците от произшествие, имащ достъп до информацията, изисквана съгласно настоящата директива,“;

                              г)

                              деветото тире се заличава;

                              д)

                              в десетото тире уводната фраза се заменя със следното:

                                          „—

                                          „редовна услуга“ означава поредица от плавания на кораб, обслужващи трафика между едни и същи две или повече пристанища, или поредица от пътувания от и до едно и също пристанище без междинни спирания, или:“;

                              е)

                              добавя се следното тире:

                                          „—

                                          „пристанищна зона“ означава зоната, определена в член 2, буква с) от Директива 2009/45/ЕО,“;

                              ж)

                              добавя се следното тире:

                                          „—

                                          „яхта за развлечение или плавателен съд за развлечение“ означава плавателен съд, независимо от начина на задвижване, който не извършва търговска дейност.“;

                  2)

                  Член 3 се заменя със следното:
                  „Член 3
                  1.   Настоящата директива се прилага за пътнически кораби с изключение на:

                              —

                              военни кораби и кораби за превозване на военни части;

                              —

                              яхти за развлечение и плавателни съдове за развлечение;

                              —

                              кораби, действащи изключително в пристанищни зони или по вътрешни водни пътища.

                        2.   Държавите членки, които нямат морски пристанища и които не разполагат с пътнически кораби, плаващи под тяхно знаме, които попадат в обхвата на настоящата директива, могат да предвидят дерогация от разпоредбите на настоящата директива, с изключение на задължението, посочено във втора алинея.
                  Държавите членки, които възнамеряват да се възползват от такава дерогация, съобщават на Комисията най-късно на 21 декември 2019 г. дали са изпълнени съответните условия и след това ежегодно информират Комисията за всички последващи промени. Тези държави членки не могат да разрешават на пътнически кораби, които попадат в обхвата на настоящата директива, да плават под тяхно знаме, докато не транспонират и приложат настоящата директива.“;

                  3)

                  В член 4 параграф 2 се заменя със следното:
                  „2.   Преди пътническият кораб да отплава, броят на лицата на борда се съобщава на капитана на кораба и се декларира чрез подходящи технически средства в системата за обслужване на едно гише, създадена съгласно член 5 от Директива 2010/65/ЕС на Европейския парламент и на Съвета (*1), или, по избор на държавата членка, се съобщава на определения орган посредством системата за автоматична идентификация.
                  За преходен период от шест години, считано от 20 декември 2017 г. държавите членки могат да разрешат тази информация да продължи да се съобщава на регистратора на пътниците на компанията или на разположена на брега система на компанията, която изпълнява същата функция, вместо да се декларира в системата за обслужване на едно гише или на определения орган посредством системата за автоматична идентификация.

                     (*1)  Директива 2010/65/ЕС на Европейския парламент и на Съвета от 20 октомври 2010 г. относно формалностите за даване на сведения за кораби, пристигащи във и/или напускащи пристанищата на държавите членки и за отмяна на Директива 2002/6/ЕО (ОВ L 283, 29.10.2010 г., стр. 1).“;"

                  4)

                  Член 5 се заменя със следното:
                  „Член 5
                  1.   В случай че пътнически кораб отплава от пристанище, разположено в държава членка, за да извърши пътуване, при което изминатото разстояние от мястото на отплаване до следващото пристанище, в което влезе, надхвърля 20 мили, се записва следната информация:

                              —

                              фамилните имена на лицата на борда, собствените им имена, пол, гражданство и дата на раждане,

                              —

                              при желание на пътник, информация, свързана с нуждата от специални грижи или помощ в извънредни ситуации,

                              —

                              по избор на държавата членка, при желание на пътника, и номер за контакт при извънредна ситуация.

                        2.   Информацията, посочена в параграф 1, се събира преди отплаването на пътническия кораб и се декларира в системата за обслужване на едно гише, създадена съгласно член 5 от Директива 2010/65/ЕС, при отплаването на пътническия кораб, но в никакъв случай по-късно от 15 минути след неговото отплаване.
                  3.   За преходен период от шест години, считано от 20 декември 2017 г. държавите членки могат да разрешат тази информация да продължи да се съобщава на регистратора на пътниците на компанията или на разположена на брега система на компанията, която изпълнява същата функция, вместо да изискват нейното деклариране в системата за обслужване на едно гише.
                  4.   Без да се засягат други правни задължения в съответствие със законодателството на Съюза и националното законодателство за защита на данните, личните данни, събирани за целите на настоящата директива, не се обработват и използват за каквито и да било други цели. Такива лични данни винаги се обработват в съответствие с правото на Съюза за защита на данните и на неприкосновеността на личния живот и се заличават автоматично и без неоснователно забавяне, когато повече не са необходими.“;

                  5)

                  В член 6 параграф 2 се заменя със следното:
                  „2.   Всяка държава членка по отношение на всеки пътнически кораб, който плава под знамето на трета страна, отплава от пристанище, разположено извън Съюза и се отправя към пристанище, което се намира в тази държава членка, изисква от компанията да гарантира, че информацията, посочена в член 4, параграф 1 и член 5, параграф 1, е предоставена в съответствие с член 4, параграф 2 и член 5, параграф 2.“;

                  6)

                  Член 8 се заменя със следното:
                  „Член 8
                  1.   Всяка компания, поемаща отговорността за оперирането на пътнически кораб, когато се изисква съгласно членове 4 и 5 от настоящата директива определя регистратор на пътниците, който отговаря за декларирането на информацията, посочена в тези разпоредби, в системата за обслужване на едно гише, създадена съгласно член 5 от Директива 2010/65/ЕС, или на определения орган — посредством системата за автоматична идентификация.
                  2.   Личните данни, събрани в съответствие с член 5 от настоящата директива, не се съхраняват от компанията по-дълго, отколкото е необходимо за целите на настоящата директива и при всички случаи само до момента, в който въпросното пътуване на кораба приключи благополучно и данните се декларират в системата за обслужване на едно гише, създадена съгласно член 5 от Директива 2010/65/ЕС. Без да се засягат други специфични правни задължения съгласно правото на Съюза или националното право, включително за статистически цели, информацията се заличава автоматично и без ненужно забавяне, след като престане да бъде необходима за тази цел.
                  3.   Всяка компания гарантира, че информацията относно пътниците, които са декларирали нужда от специални грижи или помощ в извънредни ситуации, е надлежно записана и съобщена на капитана преди отплаването на пътническия кораб.“;

                  7)

                  Член 9 се изменя, както следва:

                              а)

                              параграф 2 се изменя, както следва:

                                          —

                                          буква а) се заличава;

                                          —

                                          букви б) и в) се заменят със следното:

                                             „2.   Държава членка, от чието пристанище отплава даден пътнически кораб, може да го освободи от задължението да декларира броя на лицата на борда в системата за обслужване на едно гише, създадена съгласно член 5 от Директива 2010/65/ЕС, при условие че въпросният кораб не е високоскоростен плавателен съд, оперира по редовни линии с продължителност по-малко от един час между пристанищата изключително в морска зона D, създадена с член 4 от Директива 2009/45/ЕО, и е гарантирана близостта до средства за търсене и спасяване в тази морска зона.
                                             Дадена държава членка може да освободи пътническите кораби, плаващи между две пристанища или от и до едно и също пристанище без междинно спиране, от задълженията по член 5 от настоящата директива, при условие че въпросният кораб оперира изключително в морска зона D, създадена с член 4 от Директива 2009/45/ЕО, и е гарантирана близостта до средства за търсене и спасяване в тази морска зона.“;

                                          —

                                          добавя се следната алинея:

                                             „Чрез дерогация от член 5, параграф 2 и без да се засяга преходния период, установен в член 5, параграф 3, посочените по-долу държави членки имат право да приложат следните изключения:

                                                         i)

                                                         Германия може да удължи сроковете за събиране и деклариране на информацията, посочена в член 5, параграф 1, до един час след отплаването за пътническите кораби, пътуващи от и до остров Хелголанд, и

                                                         ii)

                                                         Дания и Швеция могат да удължат сроковете за събиране и деклариране на информацията, посочена в член 5, параграф 1, до един час след отплаването за пътническите кораби, пътуващи от и до остров Борнхолм.“;

                              б)

                              в параграф 3 букви а) и б) се заменят със следното:

                                          „а)

                                          държавата членка незабавно уведомява Комисията за своето решение за освобождаване от задълженията, определени в член 5, като посочи основателни причини за това освобождаване. Уведомяването се извършва посредством база данни, създадена и поддържана от Комисията за тази цел и до която Комисията и държавите членки имат достъп. Комисията представя приетите мерки на общодостъпен уебсайт;

                                          б)

                                          ако в рамките на шест месеца от такова уведомяване Комисията прецени, че освобождаването не е оправдано или може да има неблагоприятно въздействие върху конкуренцията, тя може да приеме актове за изпълнение, посредством които да изиска от държавата членка да измени или оттегли своето решение. Тези актове за изпълнение се приемат в съответствие с процедурата по разглеждане, посочена в член 13, параграф 2.“;

                              в)

                              в параграф 4 третата алинея се заменя със следното:
                              „Искането се подава до Комисията посредством базата данни, посочена в параграф 3. Ако в рамките на шест месеца от такова искане Комисията прецени, че дерогацията не е оправдана или може да има неблагоприятно въздействие върху конкуренцията, тя може да приеме актове за изпълнение, посредством които да изиска от държавата членка да измени или да не приема предложеното решение. Тези актове за изпълнение се приемат в съответствие с процедурата по разглеждане, посочена в член 13, параграф 2.“;

                  8)

                  Член 10 се заменя със следното:
                  „Член 10
                  1.   Държавите членки гарантират, че компаниите са въвели процедура за регистриране на данни, която гарантира, че информацията, изисквана съгласно настоящата директива, се докладва по точен и своевременен начин.
                  2.   Всяка държава членка определя органа, който ще има достъп до информацията, изисквана съгласно настоящата директива. Държавите членки гарантират, че в случай на извънредна ситуация или след произшествие определеният орган има незабавен достъп до информацията, изисквана съгласно настоящата директива.
                  3.   Личните данни, събрани съгласно член 5, не се съхраняват от държавите членки по-дълго, отколкото е необходимо за целите на настоящата директива и при всички случаи най-късно до:

                              а)

                              до момента, в който въпросното пътуване на кораба приключи благополучно, но в никакъв случай по-късно от 60 дни след отплаването на кораба; или

                              б)

                              в случай на извънредна ситуация или след произшествие, до приключване на евентуално разследване или съдебно производство.

                        4.   Без да се засягат други специфични правни задължения съгласно правото на Съюза или националното право, включително задължения за статистически цели, информацията се заличава автоматично и без ненужно забавяне след като престане да бъде необходима за целите на настоящата директива.“;

                  9)

                  Член 11 се заменя със следното:
                  „Член 11
                  1.   За целите на настоящата директива, необходимите данни се събират и записват по начин, който не причинява ненужно забавяне при качването или слизането на пътниците от плавателния съд.
                  2.   Многократното събиране на данни по същия или подобни маршрути се избягва.“;

                  10)

                  Вмъква се следният член:
                  „Член 11а
                  1.   Обработването на лични данни във връзка с настоящата директива се извършва в съответствие с Регламент (ЕС) 2016/679 на Европейския парламент и на Съвета (*2).
                  2.   Обработването на лични данни от институциите и органите на Съюза съгласно настоящата директива, като например данните, записани в системата за обслужване на едно гише и в SafeSeaNet, се извършва в съответствие с Регламент (ЕО) № 45/2001 на Европейския парламент и на Съвета (*3).

                     (*2)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1)."

                     (*3)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).“;"

                  11)

                  Член 12 се заменя със следното:
                  „Член 12
                  1.   При изключителни обстоятелства, когато е надлежно обосновано чрез подходящ анализ на Комисията и с оглед да се избегне сериозна и неприемлива заплаха за морската безопасност или несъвместимост с морското законодателство на Съюза, Комисията е оправомощена да приема делегирани актове в съответствие с член 12а за изменението на настоящата директива, така че дадено изменение на международните инструменти, посочени в член 2, да не се прилага за целите на настоящата директива.
                  2.   Тези делегирани актове се приемат най-малко три месеца преди изтичането на международно установения срок за мълчаливото приемане на съответното изменение или преди датата, предвидена за влизане в сила на това изменение. В периода, предхождащ влизането в сила на такъв делегиран акт, държавите членки се въздържат от всякакви инициативи, целящи включване на изменението в националното законодателство или прилагане на изменението на съответния международен инструмент.“;

                  12)

                  Вмъква се следният член:
                  „Член 12а
                  1.   Правомощието да приема делегирани актове, посочено в член 12, се предоставя на Комисията при спазване на предвидените в настоящия член условия.
                  2.   Правомощието да приема на делегирани актове, посочено в член 12, се предоставя на Комисията за срок от седем години, считано от 20 декември 2017 г. Комисията изготвя доклад относно делегирането на правомощия не по-късно от девет месеца преди изтичането на седемгодишния срок. Делегирането на правомощия се продължава мълчаливо за срокове с еднаква продължителност, освен ако Европейският парламент или Съветът не възразят срещу подобно продължаване не по-късно от три месеца преди изтичането на всеки срок.
                  3.   Делегирането на правомощия, посочено в член 12, може да бъде оттеглено по всяко време от Европейския парламент или от Съвета. С решението за оттегляне се прекратява посоченото в него делегиране на правомощия. Оттеглянето поражда действие в деня след публикуването на решението в Официален вестник на Европейския съюз или на по-късна дата, посочена в решението. То не засяга действителността на делегираните актове, които вече са в сила.
                  4.   Преди приемането на делегиран акт Комисията се консултира с експерти, определени от всяка държава членка в съответствие с принципите, залегнали в Междуинституционалното споразумение за по-добро законотворчество от 13 април 2016 година.
                  5.   Веднага след като приеме делегиран акт, Комисията нотифицира акта едновременно на Европейския парламент и на Съвета.
                  6.   Делегиран акт, приет съгласно член 12, влиза в сила единствено ако нито Европейският парламент, нито Съветът не са представили възражения в срок от два месеца след нотифицирането на същия акт на Европейския парламент и Съвета или ако преди изтичането на този срок и Европейският парламент, и Съветът са уведомили Комисията, че няма да представят възражения. Посоченият срок може да се удължи с два месеца по инициатива на Европейския парламент или на Съвета.“;

                  13)

                  Член 13 се изменя, както следва:

                              а)

                              параграф 2 се заменя със следното:
                              „2.   При позоваване на настоящия параграф се прилага член 5 от Регламент (ЕС) № 182/2011 на Европейския парламент и на Съвета (*4).

                                 (*4)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).“;"

                              б)

                              параграф 3 се заличава;

                  14)

                  Вмъква се следният член:
                  „Член 14а
                  Комисията оценява изпълнението на настоящата директива и представя на Европейския парламент и на Съвета резултатите от оценката до 22 декември 2026 г.
                  До 22 декември 2022 г. Комисията представя на Европейския парламент и на Съвета междинен доклад относно изпълнението на настоящата директива.“

            Член 2
      Изменения на приложението към Директива 2010/65/ЕС
      В част А на приложението към Директива 2010/65/ЕС се добавя следната точка:

         „7.   Информация за лицата на борда
         Член 4, параграф 2 и член 5, параграф 2 от Директива 98/41/ЕО на Съвета от 18 юни 1998 г. относно регистрацията на лица, които плават на борда на пътнически кораби, които оперират по направление към или от пристанища на държавите-членки от Общността (ОВ L 188, 2.7.1998 г., стр. 35).“

      Член 3
      Транспониране
      1.   Държавите членки приемат и публикуват не по-късно от 21 декември 2019 г. мерките, необходими, за да се съобразят с настоящата директива. Те незабавно информират Комисията за това.
      Те прилагат тези мерки от 21 декември 2019 г.
      Когато държавите членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определя от държавите членки.
      2.   Държавите членки съобщават на Комисията текста на основните мерки от националното законодателство, които приемат в областта, уредена с настоящата директива.
      Член 4
      Влизане в сила
      Настоящата директива влиза в сила на двадесетия ден след публикуването ѝ в Официален вестник на Европейския съюз.

      Член 5
      Адресати
      Адресати на настоящата директива са държавите членки.

         Съставено в Страсбург на 15 ноември 2017 година.

               За Европейския парламент

               Председател

            A. TAJANI

               За Съвета

               Председател

            M. MAASIKAS

         (1)  ОВ C 34, 2.2.2017 г., стр. 172.

         (2)  Позиция на Европейския парламент от 4 октомври 2017 г. (все още непубликувана в Официален вестник) и решение на Съвета от 23 октомври 2017 г.

         (3)  Директива 98/41/ЕО на Съвета от 18 юни 1998 г. относно регистрацията на лица, които плават на борда на пътнически кораби, които оперират по направление към или от пристанища на държавите — членки от Общността (ОВ L 188, 2.7.1998 г., стр. 35).

         (4)  Директива 2010/65/ЕС на Европейския парламент и на Съвета от 20 октомври 2010 г. относно формалностите за даване на сведения за кораби, пристигащи във и/или напускащи пристанищата на държавите членки и за отмяна на Директива 2002/6/ЕО (ОВ L 283, 29.10.2010 г., стр. 1).

         (5)  Директива 2002/59/ЕО на Европейския парламент и на Съвета от 27 юни 2002 г. за създаване на система на Общността за контрол на движението на корабите и за информация и отменяща Директива 93/75/ЕИО на Съвета (ОВ L 208, 5.8.2002 г., стр. 10).

         (6)  Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ L 163, 25.6.2009 г., стр. 1).

         (7)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стр. 1).

         (8)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).

         (9)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).


title: Директива (ЕС) 2017/2108 на Европейския парламент и на Съвета от 15 ноември 2017 година за изменение на Директива 2009/45/ЕО за правилата за безопасност и стандартите за пътническите кораби (Текст от значение за ЕИП. )

text:
                  30.11.2017

                  BG

                  Официален вестник на Европейския съюз

                  L 315/40

            ДИРЕКТИВА (ЕС) 2017/2108 НА ЕВРОПЕЙСКИЯ ПАРЛАМЕНТ И НА СЪВЕТА
      от 15 ноември 2017 година
      за изменение на Директива 2009/45/ЕО за правилата за безопасност и стандартите за пътническите кораби
      (текст от значение за ЕИП)
      ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
      като взеха предвид Договора за функционирането на Европейския съюз, и по-специално член 100, параграф 2 от него,
      като взеха предвид предложението на Европейската комисия,
      след предаване на проекта на законодателния акт на националните парламенти,
      като взеха предвид становището на Европейския икономически и социален комитет (1),
      след консултация с Комитета на регионите,
      в съответствие с обикновената законодателна процедура (2),
      като имат предвид, че:

                  (1)

                  За да се поддържа високо равнище на безопасност — а оттам и на доверие от страна на пътниците — осигурено от общи стандарти за безопасност, определени от Директива 2009/45/ЕО на Европейския парламент и на Съвета (3), и да се запазят условията на равнопоставеност, е необходимо да се подобри прилагането на посочената директива. Директива 2009/45/ЕО следва да се прилага само по отношение на пътническите кораби и плавателните съдове, за които са предназначени стандартите за безопасност на тази директива. Поради това редица специфични типове кораби следва да бъдат изключени от обхвата на тази директива и по-специално тендери, ветроходни кораби и кораби, превозващи, например до съоръжения, разположени в морето, обучен персонал, неангажиран в дейността на кораба.

                  (2)

                  Пренасяните на кораби тендери се използват за прехвърляне на пътници от пътнически кораби директно до брега и обратно, като се поема по най-краткия безопасен морски маршрут. Те не са подходящи и не следва да се използват за други видове услуги, например крайбрежни туристически екскурзии. Такива екскурзии следва да се извършват от кораби, които отговарят на изискванията за пътнически кораби на крайбрежната държава, както е посочено, inter alia, в насоките на ИМО (MSC.1/Circ. 1417 относно Насоки за тендери на пътнически кораби). Държавите членки и Комисията следва да насърчават обсъжданията в ИМО с оглед да се преразгледат насоките с цел повишаване на безопасността. Комисията следва да прецени дали е необходимо насоките да станат задължителни.

                  (3)

                  От обхвата на Директива 2009/45/ЕО са изключени пътническите кораби, които не са с механично задвижване. Ветроходните кораби не следва да се сертифицират в съответствие с тази директива, когато механичното им задвижване е предназначено единствено за спомагателни цели и за използване при извънредни ситуации. Ето защо Комисията следва да направи оценка на необходимостта от общи европейски изисквания за тази категория пътнически кораби до 2020 г.

                  (4)

                  Съоръженията, разположени в морето, се обслужват от плавателни съдове, превозващи промишлен персонал. Този промишлен персонал трябва да премине успешно курс на задължително обучение по безопасност и да отговаря на определени задължителни критерии за медицинска годност. Ето защо за него следва да се прилагат различни и специфични правила за безопасност, които са извън обхвата на настоящата директива. Държавите членки и Комисията следва да подкрепят активно работата на ИМО в областта на стандартите за безопасност за крайбрежните плавателни съдове в съответствие с резолюция MSC.418(97) на ИМО.

                  (5)

                  Програмата за пригодност и резултатност на регулаторната рамка (REFIT) показа, че не всички държави членки сертифицират алуминиевите кораби съгласно Директива 2009/45/ЕО. Това създава неравностойно положение, което компрометира целта за постигане на общо, високо ниво на безопасност за пътниците, които извършват вътрешни плавания в Съюза. С цел да се избегне нееднаквото прилагане, произтичащо от различните тълкувания във връзка с определянето на алуминия като еквивалентен материал и приложимостта на съответните стандарти за пожарна безопасност, което води до различни тълкувания на обхвата на директивата, определението за „еквивалентен материал“ в Директива 2009/45/ЕО следва да бъде изяснено. Държавите членки следва да имат възможност да решат да прилагат по-строги мерки за предотвратяване на пожари, в съответствие с разпоредбите на настоящата директива относно допълнителни изисквания за безопасност.

                  (6)

                  Значителен брой пътнически кораби, изработени от алуминиева сплав, осигуряват редовни и чести морски връзки между различни пристанища в рамките на една държава членка. Тъй като спазването на изискванията на настоящата директива би имало сериозни последици за тези транспортни операции и свързаните с тях социално-икономически условия, както и финансови и технически последици за съществуващите и новите кораби, тези държави членки следва да имат възможността да прилагат за ограничен срок от време националното си право спрямо тези пътнически кораби, като същевременно гарантират запазването по подходящ начин на нивото на безопасност.

                  (7)

                  С оглед повишаване на правната яснота и последователност — а оттам и на равнището на безопасност — редица определения и разпоредби следва да бъдат актуализирани и съобразени в по-голяма степен със съответните международни правила или правила на Съюза. Правейки това следва да се обърне специално внимание да не се променя съществуващият обхват на Директива 2009/45/ЕО. По-специално определението за традиционен кораб следва да бъде по-добре приведено в съответствие с Директива 2002/59/ЕО на Европейския парламент и на Съвета (4), като същевременно се запазят настоящите критерии за годината на построяване и вида материал. Определението за яхта за развлечение и плавателен съд за развлечение следва да бъде по–добре съгласувано с Международната конвенция за безопасност на човешкия живот на море от 1974 г. (Конвенцията SOLAS от 1974 г.).

                  (8)

                  С оглед на принципа на пропорционалност действащите нормативни изисквания, произтичащи от Конвенцията SOLAS от 1974 г., се оказаха трудни за адаптиране към малки пътнически кораби с дължина под 24 метра. Освен това малките кораби се изграждат предимно от материали, различни от стоманата. Поради това само много ограничен брой такива кораби са сертифицирани съгласно Директива 2009/45/ЕО. В отсъствието на специфични опасения по отношение на безопасността и на подходящи стандарти, предвидени от Директива 2009/45/ЕО, корабите с дължина под 24 метра следва да бъдат изключени от обхвата на посочената директива и за тях следва да се прилагат специфични стандарти за безопасност, определени от държавите членки, които могат по-добре да направят оценка на местните ограничения за плаване на такива кораби от гледна точка на разстоянието до брега или пристанището и на метеорологичните условия. При определянето на тези стандарти държавите членки следва да вземат предвид насоките, които Комисията ще публикува. В тези насоки следва да се вземат съответно предвид други международни споразумения и конвенции на ИМО, когато е целесъобразно, и следва да се избягва въвеждането на допълнителни изисквания, които надхвърлят съществуващите международни правила. Комисията се приканва да приеме такива насоки във възможно най-кратък срок.

                  (9)

                  За да се опростят допълнително определенията за морски зони, съгласно Директива 2009/45/ЕО, и за да се сведе до минимум тежестта за държавите членки, излишните или неподходящите критерии следва да се премахнат. Като се запази нивото на безопасност, определението за морски зони, в които могат да оперират кораби от клас C и D, следва бъде опростено, като за целите на определянето на морски зони се премахне критерият „на която корабокруширалите лица могат да акостират“ и като се премахне „разстояние до мястото за подслон“. Целесъобразността на дадена крайбрежна ивица като място за подслон е динамичен параметър, който може да бъде оценяван от държавите членки единствено за всеки отделен случай. При необходимост в свидетелството за сигурност на пътническия кораб следва да се отбележат всички експлоатационни ограничения за даден кораб, свързани с отстоянието му от място за подслон.

                  (10)

                  Поради специфичните географски и климатични характеристики и големия брой острови, които трябва да бъдат обслужвани редовно и често в Гърция, както за връзка с континенталната част, така и между тях, и произтичащите от това голям брой възможни морски връзки, на Гърция следва да бъде разрешена дерогация от изискването за създаване на морски зони. Вместо това на Гърция следва да се разреши да класифицира пътническите кораби според конкретния морски маршрут, по които те извършват дейност, като се запазят същите критерии за класовете пътнически кораби и същите стандарти за безопасност.

                  (11)

                  С цел да се избегнат непреднамерените отрицателни последици от сега действащите разпоредби, по силата на които преустроените товарни кораби не могат да се считат за нови пътнически кораби, следва да се поясни, че изискванията за преустрояването се прилагат не само за съществуващите пътнически кораби, но за всички кораби.

                  (12)

                  Тъй като съгласно Директива 2009/16/ЕО на Европейския парламент и на Съвета (5) държавата на пристанището може да прави проверки на пътнически кораб или високоскоростен пътнически плавателен съд, плаващ под знаме, различно от това на държавата на пристанището, когато те извършват вътрешни пътувания, специфичните разпоредби на член 5, параграф 3 от Директива 2009/45/ЕО вече са излишни и следва да бъдат заличени.

                  (13)

                  С оглед на различията в подхода между изискванията на Конвенцията SOLAS от 1974 г. за стабилност при повреда и специфичните европейски изисквания за стабилност при повреда на ро-ро пътнически кораби, съдържащи се в Директива 2003/25/ЕО на Европейския парламент и на Съвета (6), необходимостта от Директива 2003/25/ЕО и добавената ѝ стойност следва да бъдат оценени въз основа на това дали тези изисквания на Конвенцията SOLAS от 1974 г. осигуряват същото ниво на безопасност.

                  (14)

                  С цел да се повиши прозрачността и да се улесни уведомяването от страна на държавите членки за освобождавания, еквивалентности и допълнителни мерки за безопасност, Комисията следва да създаде и поддържа база данни. Тя следва да включва мерките, за които е изпратено уведомление, в проектната и в приетата им форма. Приетите мерки следва да бъдат достъпни за обществеността.

                  (15)

                  С оглед на промените, въведени с Договора за функционирането на Европейския съюз (ДФЕС), следва съответно да се актуализират правомощията, предоставени на Комисията за изпълнението на Директива 2009/45/ЕО. Актовете за изпълнение следва да се приемат в съответствие с Регламент (ЕС) № 182/2011 на Европейския парламент и на Съвета (7).

                  (16)

                  С цел да се вземат предвид развитието на международно ниво и опитът, и да се повиши прозрачността, на Комисията следва да бъде делегирано правомощието да приема актове в съответствие с член 290 от ДФЕС във връзка с неприлагането, за целите на настоящата директива на изменения на международните инструменти, ако това е необходимо, и актуализирането на техническите изисквания. От особена важност е по време на подготвителната си работа Комисията да проведе подходящи консултации, включително на експертно равнище, и тези консултациите да бъдат проведени в съответствие с принципите, определени в Междуинституционалното споразумение за по-добро законотворчество от 13 април 2016 година. По-специално, с цел осигуряване на равно участие при подготовката на делегираните актове, Европейският парламент и Съветът получават всички документи едновременно с експертите от държавите членки като техните експерти получават систематично достъп до заседанията на експертните групи на Комисията, занимаващи се с подготовката на делегираните актове.

                  (17)

                  Тъй като конкретните позовавания в член 14 на текущата работа в рамките на ИМО са остарели, този член следва да бъде заличен. Въпреки това общите цели на международните действия за подобряване на безопасността на пътническите кораби и за създаване на условия на равнопоставеност продължават да бъдат от значение и следва да се осъществяват в съответствие с Договорите. За тази цел държавите членки и Комисията следва да работят в рамките на ИМО за преразглеждане и за усъвършенстване на правилата на Конвенцията SOLAS от 1974 г.

                  (18)

                  Важно е всички наказания, определени от държавите членки, да се прилагат правилно и да бъдат ефективни, пропорционални и възпиращи.

                  (19)

                  С оглед на пълния цикъл на посещенията за наблюдение от страна на Европейската агенция за морска безопасност (ЕАМБ), Комисията следва да направи оценка на изпълнението на Директива 2009/45/ЕО до 21 декември 2026 г. и да представи доклад за това на Европейския парламент и Съвета. Държавите членки следва да си сътрудничат с Комисията, за да се събере цялата информация, която е необходима за тази оценка.

                  (20)

                  За да не се налага непропорционална административна тежест на държавите членки без излаз на море, които нямат морски пристанища и които нямат кораби, плаващи под тяхното знаме, които да попадат в приложното поле на настоящата директива, на такива държави членки следва да бъде разрешена дерогация от разпоредбите на настоящата директива. Това означава, че доколкото тези условия са изпълнени, те не са задължени да транспонират настоящата директива.

                  (21)

                  Човешкият елемент е основна част от безопасността на кораба и свързаните с нея процедури. С цел запазване на високо равнище на безопасност е необходимо да се отчете връзката между безопасността, условията на живот на борда на кораба, условията на труд и професионалната подготовка, включително подготовката, свързана с трансгранични спасителни и аварийни операции в съответствие с международните изисквания. Поради това държавите членки и Комисията следва да играят активна роля на международно равнище, за да наблюдават и подобряват социалното измерение за морските лица на борда на корабите.

                  (22)

                  За да се улесни процесът на прилагане, ЕАМБ следва да подпомага Комисията и държавите членки в съответствие с относимите разпоредби на Регламент (ЕО) № 1406/2002 на Европейския парламент и на Съвета (8).

                  (23)

                  Поради това Директива 2009/45/ЕО следва да бъде съответно изменена,

            ПРИЕХА НАСТОЯЩАТА ДИРЕКТИВА:
      Член 1
      Изменения на Директива 2009/45/ЕО
      Директива 2009/45/ЕО се изменя, както следва:

                  1)

                  Член 2 се изменя, както следва:

                              а)

                              буква а) се заменя със следното:

                                          „а)

                                          „международни конвенции“ означава следните конвенции, включително техните протоколи и изменения, в актуализираните им версии:

                                                      i)

                                                      Международната конвенция за безопасност на човешкия живот на море от 1974 г. (Конвенцията SOLAS от 1974 г.); и

                                                      ii)

                                                      Международната конвенция за товарните водолинии от 1966 г.;“;

                              б)

                              буква б) се заменя със следното:

                                          „б)

                                          „Кодекс за устойчивост в ненакърнено състояние“ означава „Кодекс за устойчивост в ненакърнено състояние на всички видове кораби, обхванати от инструментите на ИМО“, съдържащ се в Резолюция А.749(18) на Асамблеята на ИМО от 4 ноември 1993 г., или „Международен кодекс за устойчивост в ненакърнено състояние, 2008 г.“, съдържащ се в Резолюция MSC.267(85) на ИМО от 4 декември 2008 г., в техните актуализирана версии;“;

                              в)

                              буква ж), подточка ii) се заменя със следното:

                                          „ii)

                                          тяхната максимална скорост, както е определена в правило 1.4.30 от Кодекса за високоскоростни плавателни съдове от 1994 г. и в правило 1.4.38 от Кодекса за високоскоростни плавателни съдове от 2000 г., е по-малка от 20 възела;“;

                              г)

                              буква м) се заменя със следното:

                                          „м)

                                          „височина на носа“ означава височината на носа, определена в правило 39 на Международната конвенция за товарните водолинии от 1966 г.;“;

                              д)

                              в буква р) първа алинея се заменя със следното:

                                          „р)

                                          „морска зона“ означава всяка морска зона или морски маршрут, установени съгласно член 4;“;

                              е)

                              буква с) се заменя със следното:

                                          „с)

                                          „пристанищна зона“ означава зона, различна от морска зона, установена съгласно член 4, определена от държавата членка, която има компетентност спрямо нея, която обхваща най-отдалечените постоянни пристанищни съоръжения, които са неразделна част от пристанищната система или ограниченията, определени от естествените географски особености, които защитават естуар или подобна защитена зона;“;

                              ж)

                              буква т) се заличава;

                              з)

                              буква ф) се заменя със следното:

                                          „ф)

                                          „държава на пристанището“ означава държава членка, към или от чието(ито) пристанище(а) корабът или плавателният съд, плаващ под знаме, различно от знамето на тази държава членка, осъществява вътрешни пътувания;“;

                              и)

                              буква х) се заменя със следното:

                                          „х)

                                          „призната организация“ означава организация, която е призната в съответствие с Регламент (ЕО) № 391/2009 на Европейския парламент и на Съвета (*1);

                                 (*1)  Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби (ОВ L 131, 28.5.2009 г., стр. 11).“;"

                              й)

                              буква ш) се заменя със следното:

                                          „ш)

                                          „лица с намалена подвижност“ означава лица, които изпитват особена трудност при използване на обществен транспорт, включително възрастни хора, лица с увреждания, лица със сетивни увреждания, лица, ползващи инвалидни колички, бременни жени и лица, които придружават малки деца;“;

                              к)

                              добавят се следните букви:

                                          „щ)

                                          „ветроходен кораб“ означава кораб, който се задвижва с платна, дори ако е оборудван с механично задвижване за спомагателни цели и за използване при извънредни ситуации;

                                          ща)

                                          „еквивалентен материал“ означава алуминиева сплав или всеки друг негорим материал, който поради същността си или благодарение на осигурената му изолация запазва конструктивните си свойства и целостта си, по начин, еквивалентен на стоманата, в края на приложимото излагане на стандартното изпитване за определяне температурата на възпламеняване;

                                          щб)

                                          „стандартно изпитване за определяне температурата на възпламеняване“ означава изпитване, при което образци от съответните водонепроницаеми прегради или палуби се подлагат в изпитвателна пещ на температури, съответстващи приблизително на стандартната крива време-температура, съгласно изпитвателния метод, описан в Международния кодекс за прилагане на процедури за пожарно изпитване от 2010 г., съдържащ се в Резолюция MSC.307(88) на ИМО от 3 декември 2010 г., в неговата актуализирана версия;

                                          щв)

                                          „традиционен кораб“ означава всеки исторически пътнически кораб, проектиран преди 1965 г., и копията на такъв кораб, който е построен предимно с оригиналните материали, включително корабите, предназначени да насърчават и развиват традиционни умения и корабоплаване, които едновременно с това служат като действащи културни паметници, и които се експлоатират според традиционните принципи на корабоплаване и техники;

                                          щг)

                                          „яхта за развлечение или плавателен съд за развлечение“ означава плавателен съд, който не извършва търговска дейност, независимо от начина му на задвижване;

                                          щд)

                                          „тендер“ означава лодка, превозвана от кораб, която се използва за прехвърляне на над 12 пътници от неподвижен пътнически кораб до брега и обратно;

                                          ще)

                                          „обслужващ кораб за съоръжения, разположени в морето“ означава кораб, използван за транспортиране и настаняване на промишлен персонал, който не извършва работа на борда, която да е от съществено значение за дейността на кораба;

                                          щж)

                                          „обслужващ плавателен съд за съоръжения, разположени в морето“ означава плавателен съд, използван за транспортиране и настаняване на промишлен персонал, който не извършва работа на борда, която да е от съществено значение за дейността на кораба;

                                          щз)

                                          „ремонти, промени и модификации от значителен характер“ означава всяко от следните:

                                                      —

                                                      всяка промяна, която изменя значително размерите на кораба, като удължаване чрез добавяне на нова средна секция на корпуса,

                                                      —

                                                      всяка промяна, която изменя значително капацитета на кораба за превоз на пътници, като преустройване на палубата за превозни средства в помещения за настаняване на пътници,

                                                      —

                                                      всяка промяна, която увеличава значително експлоатационния срок на кораба, като обновяване на помещенията за настаняване на пътници на цяла една палуба,

                                                      —

                                                      всяко преобразуване на някакъв тип кораб в пътнически кораб.“;

                  2)

                  Член 3 се заменя със следното:
                  „Член 3
                  Приложно поле
                  1.   Настоящата директива се прилага за следните пътнически кораби и плавателни съдове, независимо от тяхното знаме, когато те извършват вътрешни пътувания:

                              а)

                              нови и съществуващи пътнически кораби с дължина от 24 метра и повече;

                              б)

                              високоскоростни пътнически плавателни съдове.

                        Всяка държава членка, в качеството си на държава на пристанището, гарантира, че пътническите кораби и високоскоростните пътнически плавателни съдове, които плават под знамето на държава, която не е държава членка, отговарят изцяло на изискванията на настоящата директива, преди да могат да извършват вътрешни пътувания в тази държава членка.
                  2.   Настоящата директива не се прилага за:

                              а)

                              пътнически кораби, които са:

                                          i)

                                          военни кораби или кораби за превозване на военни части,

                                          ii)

                                          ветроходни кораби;

                                          iii)

                                          кораби, които не са с механично задвижване;

                                          iv)

                                          плавателни съдове, построени от материал, различен от стомана или еквивалентен материал, и за които не се прилагат стандартите, отнасящи се до високоскоростните плавателни съдове (Резолюция MSC 36(63) или MSC.97(73)) или плавателни съдове с динамична устойчивост (Резолюция А.373(Х));

                                          v)

                                          дървени кораби с примитивно устройство;

                                          vi)

                                          традиционни кораби;

                                          vii)

                                          яхти за развлечение;

                                          viii)

                                          кораби, ангажирани изключително в пристанищните зони;

                                          ix)

                                          обслужващи кораби за съоръжения, разположени в морето; или

                                          x)

                                          тендери;

                              б)

                              високоскоростни пътнически плавателни съдове, които са:

                                          i)

                                          военни кораби или кораби за превозване на военни части;

                                          ii)

                                          плавателни съдове за развлечение;

                                          iii)

                                          плавателни съдове, ангажирани изключително в пристанищните зони; или

                                          iv)

                                          обслужващи плавателни съдове за съоръжения, разположени в морето.

                        3.   Държавите членки, които нямат морски пристанища и които не разполагат с пътнически кораби или плавателни съдове, плаващи под тяхното знаме, които да попадат в обхвата на настоящата директива, могат да дерогират разпоредбите на настоящата директива, с изключение на задължението, посочено във втора алинея.
                  Държавите членки, които възнамеряват да се възползват от тази дерогация, съобщават на Комисията най-късно на 21 декември 2019 г. дали са изпълнени съответните условия и след това ежегодно информират Комисията за всички последващи промени. Тези държави членки не могат да разрешават на кораби или плавателни съдове, които попадат в обхвата на настоящата директива, да плават под тяхно знаме, докато не транспонират и приложат настоящата директива.“;

                  3)

                  Член 4 се заменя със следното:
                  „Член 4
                  Категоризация на морските зони и класовете пътнически кораби
                  1.   Морските зони се подразделят на следните категории:

                              „Зона А“

                              означава морска зона извън зони B, C и D.

                              „Зона B“

                              означава морска зона, чиито географски координати в нито една точка не са на разстояние повече от 20 мили от бреговата линия при прилив от средна височина, но която е извън зони C и D.

                              „Зона C“

                              означава морска зона, чиито географски координати в нито една точка не са на разстояние повече от 5 мили от бреговата линия при прилив от средна височина, но извън морска зона D, ако има такава.
                              Освен това, вероятността значителната височина на вълната да надвишава 2,5 метра, е по-малка от 10 % за период от една година при целогодишно опериране или за конкретен период при сезонно опериране, като например опериране през летния период.

                              „Зона D“

                              означава морска зона, чиито географски координати в нито една точка не са на разстояние повече от 3 мили от бреговата линия при прилив от средна височина.
                              Освен това вероятността от значителна височина на вълната, надвишаваща 1,5 метра, е по-малка от 10 % за срок от една година при целогодишно опериране или за конкретен период при сезонно опериране, като например опериране през летния период.

                        2.   Всяка държава членка:

                              а)

                              създава и актуализира, когато е необходимо, списък на морските зони, попадащи в рамките на нейната компетентност;

                              б)

                              определя вътрешната граница на морската зона, която е най-близо до бреговата ѝ линия;

                              в)

                              публикува списъка в публична база данни на интернет страницата на компетентната морска администрация;

                              г)

                              уведомява Комисията къде е публикувана тази информация и я информира, когато се въвеждат изменения в списъка.

                        3.   Чрез дерогация от задължението за изготвяне на списък на морските зони Гърция може да създаде и, когато е необходимо, актуализира списък на морските маршрути, който обхваща всички маршрути в рамките на Гърция, като използва съответните критерии за категориите, посочени в параграф 1.
                  4.   Пътническите кораби се разделят на следните класове според морската зона, в която могат да оперират:

                              „Клас A“

                              означава пътнически кораб, който извършва вътрешни пътувания в зони A, B, C и D.

                              „Клас B“

                              означава пътнически кораб, който извършва вътрешни пътувания в зони B, C и D.

                              „Клас C“

                              означава пътнически кораб, който извършва вътрешни пътувания в зони C и D.

                              „Клас D“

                              означава пътнически кораб, който извършва вътрешни пътувания в зона D.

                        5.   За високоскоростните пътнически плавателни съдове се прилагат категориите, определени в глава 1 (1.4.10) и (1.4.11) от Кодекса за високоскоростни плавателни съдове от 1994 г. или в глава 1 (1.4.12) и (1.4.13) от Кодекса за високоскоростни плавателни съдове от 2000 г.“;

                  4)

                  Член 5 се изменя, както следва:

                              а)

                              в параграф 2 втора алинея се заменя със следното:
                              „Всяка държава членка, като действа в качеството си на държава на пристанището, признава свидетелството за сигурност на високоскоростен плавателен съд и разрешителното за плаване, издадено от друга държава членка на високоскоростен пътнически плавателен съд, когато той извършва вътрешни пътувания, или свидетелството за сигурност на пътнически кораб по член 13, издадено от друга държава членка на пътническите кораби, когато извършват вътрешни пътувания.“;

                              б)

                              параграф 3 се заличава;

                              в)

                              параграф 4 се заменя със следното:
                              „4.   Морското оборудване, отговарящо на изискванията, определени съгласно Директива 2014/90/ЕС на Европейския парламент и на Съвета (*2), се счита, че е в съответствие с изискванията на настоящата директива.

                                 (*2)  Директива 2014/90/ЕС на Европейския парламент и на Съвета от 23 юли 2014 г. относно морското оборудване и за отмяна на Директива 96/98/ЕО на Съвета (ОВ L 257, 28.8.2014 г., стр. 146).“;"

                  5)

                  Член 6 се изменя, както следва:

                              а)

                              параграф 1 се изменя, както следва:

                                          i)

                                          буква а) се заменя със следното:

                                                      „а)

                                                      построяването и поддръжката на корпуса, главните и спомагателните машини, електрическата част и автоматиката отговарят на стандартите, определени за класификация съгласно правилата на призната организация или равностойни правила, използвани от дадена администрация в съответствие с член 11, параграф 2 от Директива 2009/15/ЕО на Европейския парламент и на Съвета (*3);

                                             (*3)  Директива 2009/15/ЕО на Европейския парламент и на Съвета от 23 април 2009 г. относно общите правила и стандарти за организациите за проверка и преглед на кораби и за съответните дейности на морските администрации (ОВ L 131, 28.5.2009 г., стр. 47).“;"

                                          ii)

                                          буква в) се заличава;

                              б)

                              в параграф 2, буква б):

                                          —

                                          подточка ii) се заличава;

                                          —

                                          подточка iii) се заменя със следното:

                                                      „iii)

                                                      независимо от разпоредбите на подточка i), новите пътнически кораби от клас D се освобождават от изискването за минимална височина на носа, което се съдържа в Международната конвенция за товарните водолинии от 1966 г.;“;

                              в)

                              параграф 3 се изменя, както следва:

                                          i)

                                          букви в) и г) се заменят със следното:

                                                      „в)

                                                      съществуващите пътнически кораби от класове C и D се съобразяват със съответните специфични изисквания на настоящата директива, а по отношение на неуредените от тези изисквания въпроси — с правилата на администрацията на държавата на знамето. Тези правила осигурят равнище на безопасност, което е еквивалентно на това по глави II-1 и II-2 от приложение I, като същевременно се вземат предвид специфичните местни условия за опериране, свързани с морските зони, в които на тези класове кораби е разрешено да оперират; преди съществуващите пътнически кораби от класове C и D да започнат осъществяването на редовни вътрешни пътувания в държавата на пристанището, администрацията на държавата на знамето трябва да получи съгласие от държавата на пристанището относно тези правила;

                                                      г)

                                                      когато държава членка счита, че правилата, които се изискват от администрацията на държавата на пристанището в съответствие с буква в) от настоящия параграф, са неприемливи, тя незабавно уведомява Комисията за това. Комисията приема актове за изпълнение, съдържащи нейното решение дали тези правила са приемливи. Тези актове за изпълнение се приемат в съответствие с процедурата по разглеждане, посочена в член 11, параграф 2.“;

                                          ii)

                                          букви д) и е) се заличават;

                              г)

                              параграф 4 се изменя, както следва:

                                          i)

                                          в буква а) третото тире се заменя със следното:

                                                      „—

                                                      те напълно отговарят на изискванията на Кодекса за безопасност на плавателни съдове с динамична устойчивост (Кодекс DSC), съдържащ се в Резолюция A.373(10) на ИМО, в неговата актуализирана версия;“;

                                          ii)

                                          буква в) се заменя със следното:

                                                      „в)

                                                      построяването и поддръжката на високоскоростни пътнически плавателни съдове и тяхното оборудване трябва да отговарят на правилата за класификация на високоскоростни плавателни съдове на призната организация или на еквивалентни правила, използвани от администрацията в съответствие с член 11, параграф 2 от Директива 2009/15/ЕО.“;

                              д)

                              добавят се следните параграфи:
                              „5.   Ремонт, промени или модификации от значителен характер по отношение на нови и съществуващи кораби, и свързаното с тях оборудване, трябва да бъдат в съответствие с изискванията за нови кораби установени в параграф 2, буква а); промените, извършени по отношение на даден кораб, които са предназначени единствено за постигане по-висок стандарт на живучест, не се считат за модификации от значителен характер.
                              6.   Корабите, построени от еквивалентен материал преди 20 декември 2017 г., трябва да отговарят на изискванията на настоящата директива до 22 декември 2025 г.
                              7.   Чрез дерогация от настоящата директива, държава членка с повече от 60 пътнически кораба, изработени от алуминиева сплав, плаващи под нейно знаме към 20 декември 2017 г., може да освободи от прилагане на разпоредбите на настоящата директива следните пътнически кораби за следните периоди:

                                          а)

                                          пътническите кораби от класове В, С и D, изработени от алуминиева сплав след 20 декември 2017 г. за срок от 10 години след посочената дата; и

                                          б)

                                          пътническите кораби от класове В, С и D, изработени от алуминиева сплав преди 20 декември 2017 г. за срок от 12 години след посочената дата;

                                    при условие че тези кораби оперират изключително между пристанища на тази държава членка.
                              Всички държави членки, които желаят да се възползват от тази дерогация, уведомяват Комисията за това свое намерение до 21 декември 2019 г. и информират Комисията за съдържанието. Те съобщават на Комисията и за всички последващи промени. Комисията информира другите държави членки в съответствие с член 9, параграф 4.“;

                  6)

                  Член 7 се изменя, както следва:

                              а)

                              параграф 1 се заменя със следното:
                              „1.   Ро-ро пътническите кораби от клас C, киловете на които са били поставени или които са били на подобен етап на строителство на или след 1 октомври 2004 г., и всички ро-ро пътнически кораби от класове А и B трябва да отговарят на изискванията на членове 6, 8 и 9 от Директива 2003/25/ЕО.“;

                              б)

                              параграф 2 се заличава;

                  7)

                  Член 8 се изменя, както следва:

                              а)

                              в параграф 3 втора алинея се заличава;

                              б)

                              параграф 4 се заличава;

                  8)

                  Член 9 се изменя, както следва:

                              а)

                              параграф 2 се заменя със следното:
                              „2.   Държава членка може, при спазване на процедурата, определена в параграф 4, да приеме мерки, допускащи еквиваленти на някои от специфичните изисквания на настоящата директива, при условие че тези еквиваленти са поне толкова ефективни, колкото и съответните изисквания.“;

                              б)

                              параграф 4 се заменя със следното:
                              „4.   Държава членка, която се ползва от правата, които се предоставят съгласно параграф 1, 2 или 3, действа в съответствие с втора до седма алинея от настоящия параграф.
                              Държавата членка уведомява Комисията за мерките, които възнамерява да приеме, като предоставя достатъчно подробности, за да удостовери, че се поддържа адекватно равнище на безопасност.
                              Ако в срок от шест месеца от датата на уведомяването Комисията приеме актове за изпълнение, съдържащи нейното решение, че предложените мерки не са оправдани, от съответната държава членка се изисква да измени или да не приема предложените мерки. Тези актове за изпълнение се приемат в съответствие с процедурата по разглеждане, посочена в член 11, параграф 2.
                              Приетите мерки се определят в съответното национално законодателство и се съобщават на Комисията и на другите държави членки.
                              Всички такива мерки се прилагат по отношение на всички пътнически кораби от същия клас или по отношение на плавателните съдове, които оперират при същите специфични условия без разграничения по отношение на тяхното знаме или националност или място на установяване на техния оператор.
                              Мерките, посочени в параграф 3, се прилагат единствено доколкото корабът или плавателният съд оперират при специфичните условия.
                              Държавите членки уведомяват Комисията за мерките, посочени във втора и четвърта алинея посредством база данни, създадена и поддържана от Комисията за тази цел, и до която Комисията и държавите членки имат достъп. Комисията представя приетите мерки на общодостъпен уебсайт.“;

                              в)

                              в параграф 5 буква в) се заменя със следното:

                                          „в)

                                          Комисията приема актове за изпълнение, съдържащи нейното решение дали решението на държавата членка да спре експлоатацията на такъв кораб или плавателен съд или да наложи допълнителните мерки е оправдано по причини, свързани със сериозна заплаха за безопасността на живота или имуществото или за околната среда, и ако спирането или налагането на допълнителните мерки не е оправдано, актове за изпълнение, съдържащи нейното решение да изиска от съответната държава членка да оттегли спирането или мерките. Тези актове за изпълнение се приемат в съответствие с процедурата по разглеждане, посочена в член 11, параграф 2.“;

                  9)

                  Член 10 се изменя, както следва:

                              а)

                              в параграф 1 буква г) се заменя със следното:

                                          „г)

                                          конкретните позовавания на „международни конвенции“ и резолюциите на ИМО, посочени в член 2, букви ж), м), р) и щб), член 3, параграф 2, буква а), член 6, параграф 1, буква б) и член 6, параграф 2, буква б).“;

                              б)

                              в параграф 2:

                                          i)

                                          буква б) се заменя със следното:

                                                      „б)

                                                      се адаптират техническите спецификации, които се съдържат в измененията на международните конвенции за корабите от тип B, C и D и плавателните съдове, с оглед на натрупания опит;“;

                                          ii)

                                          добавят се следните букви:

                                                      „в)

                                                      се опростят и изяснят техническите елементи, с оглед на натрупания при прилагането им опит;

                                                      г)

                                                      се актуализират позоваванията на други правни инструменти на Съюза, приложими за вътрешните пътнически кораби.“;

                              в)

                              параграфи 3 и 4 се заменят със следното:
                              „3.   На Комисията се предоставя правомощието да приема делегирани актове в съответствие с член 10а, за да приеме измененията на настоящата директива, посочени в параграфи 1 и 2 от настоящия член.
                              4.   При изключителни обстоятелства, когато е надлежно обосновано чрез подходящ анализ на Комисията и с оглед да се избегне сериозна и неприемлива заплаха за морската безопасност, за здравето, за условията на живот или работа на борда на корабите или за морската среда, или за да се избегне несъвместимост с морското законодателство на Съюза, на Комисията се предоставя правомощието да приема делегирани актове в съответствие с член 10а за изменението на настоящата директива, така че дадено изменение на международните инструменти, посочени в член 2 да не се прилага за целите на настоящата директива.
                              Тези делегирани актове се приемат най-малко три месеца преди изтичането на международно установения срок за мълчаливото приемане на съответното изменение или преди датата, предвидена за влизане в сила на това изменение. В периода, предхождащ влизането в сила на такъв делегиран акт, държавите членки се въздържат от всякакви инициативи, целящи включване на изменението в националното законодателство или прилагане на изменението на съответния международен инструмент.“;

                  10)

                  Вмъква се следният член:
                  „Член 10а
                  Упражняване на делегираните правомощия
                  1.   Правомощието да приема делегираните актове, посочено в член 10, параграфи 3 и 4, се предоставя на Комисията при спазване на предвидените в настоящия член условия.
                  2.   Правомощието да приема делегирани актове, посочено в член 10, параграфи 3 и 4 се предоставя на Комисията за срок от седем години, считано от 20 декември 2017 г. Комисията изготвя доклад относно делегирането на правомощия не по-късно от девет месеца преди изтичането на седемгодишния срок. Делегирането на правомощия се продължава мълчаливо за срокове с еднаква продължителност, освен ако Европейският парламент или Съветът не възразят срещу подобно продължаване не по-късно от три месеца преди изтичането на всеки срок.
                  3.   Делегирането на правомощия, посочено в член 10, параграфи 3 и 4, може да бъде оттеглено по всяко време от Европейския парламент или от Съвета. С решението за оттегляне се прекратява посоченото в него делегиране на правомощия. Оттеглянето поражда действие в деня след публикуването на решението в Официален вестник на Европейския съюз или на по-късна дата, посочена в решението. То не засяга действителността на делегираните актове, които вече са в сила.
                  4.   Преди приемането на делегиран акт Комисията се консултира с експерти, определени от всяка държава членка в съответствие с принципите, залегнали в Междуинституционалното споразумение за по-добро законотворчество от 13 април 2016 година.
                  5.   Веднага след като приеме делегиран акт, Комисията нотифицира акта едновременно на Европейския парламент и на Съвета.
                  6.   Делегиран акт, приет съгласно член 10, параграф 3 или 4, влиза в сила единствено ако нито Европейският парламент, нито Съветът не са представили възражения в срок от два месеца след нотифицирането на същия акт на Европейския парламент и Съвета или ако преди изтичането на този срок и Европейският парламент, и Съветът са уведомили Комисията, че няма да представят възражения. Посоченият срок може да се удължи с два месеца по инициатива на Европейския парламент или на Съвета.“;

                  11)

                  Член 11 се изменя, както следва:

                              а)

                              параграф 2 се заменя със следното:
                              „2.   При позоваване на настоящия параграф се прилага член 5 от Регламент (ЕС) № 182/2011 на Европейския парламент и на Съвета (*4).

                                 (*4)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).“;"

                              б)

                              параграф 3 се заличава;

                  12)

                  Член 12 се изменя, както следва:

                              а)

                              параграф 1 се заменя със следното:
                              „1.   Всеки пътнически кораб се подлага от администрацията на държавата на знамето на прегледите, посочени в букви а), б) и в):

                                          а)

                                          първоначален преглед преди пускането на кораба в експлоатация;

                                          б)

                                          периодичен преглед, веднъж на 12 месеца; и

                                          в)

                                          допълнителни прегледи, когато се налага.“;

                              б)

                              параграф 2 се заличава;

                  13)

                  Член 13 се изменя, както следва:

                              а)

                              параграф 1 се заменя със следното:
                              „1.   Всички нови и съществуващи пътнически кораби, които отговарят на изискванията на настоящата директива, трябва да притежават свидетелство за сигурност на пътническия кораб в съответствие с настоящата директива. Свидетелството се издава съгласно формата в приложение II. Това свидетелство се издава от администрацията на държавата на знамето, след като бъде извършен първоначалният преглед, предвиден в член 12, параграф 1, буква а).“;

                              б)

                              в параграф 3 трета алинея се заменя със следното:
                              „Преди издаване на разрешително за плаване за високоскоростен пътнически плавателен съд, който извършва вътрешни пътувания в държавата на пристанището, администрацията на държавата на знамето съгласува с държавата на пристанището всички условия, свързани с експлоатацията на плавателния съд в тази държава. Всички такива условия се посочват от администрацията на държавата на знамето върху разрешителното за плаване.“;

                              в)

                              параграф 4 се заменя със следното:
                              „4.   Допълнителните мерки за безопасност, спазените еквивалентни изисквания и освобождаванията, предоставени на кораба или плавателния съд на основание и в съответствие с член 9, параграфи 1, 2 и 3, се отбелязват в свидетелството на кораба или плавателния съд.“;

                  14)

                  Член 14 се заличава;

                  15)

                  Вмъква се следният член:
                  „Член 16а
                  Преглед
                  Комисията оценява изпълнението на настоящата директива и представя на Европейския парламент и на Съвета резултатите от оценката до 22 декември 2026 г.“;

                  16)

                  Приложение I се изменя, както следва:

                              а)

                              в параграф 13.1 от част А на глава II-2 първа алинея се заменя със следното:
                              „Във всички кораби има постоянно изложени общи организационни планове за офицерите на кораба, които го управляват, като ясно се показват пунктовете за управление за всяка палуба, различните противопожарни сектори, разположени в отделение клас А, за секторите, включени в клас В, заедно с информация за системите за детектори за пожар и противопожарната аварийна сигнализация, дъждовалната система, средствата за потушаване на огъня, средствата за достъп до различните отделения, палуби и т.н., и вентилационната система, включваща информация за пунктовете за управление на вентилаторите, местоположението на регулаторите и идентификационните номера на вентилационните витла, обслужващи всеки сектор. Алтернативно, горепосочените данни могат да се представят в брошура, екземпляр от която се предоставя на всеки офицер, а един екземпляр остава на разположение по всяко време на достъпно място на борда. Плановете и книжките се актуализират, като всички изменения се записват в тях възможно най-скоро. Описанието в тези планове и книжки е на официалния език на държавата на знамето. Когато този език не е английски, нито френски, се включва превод на един от тези езици. В случай, че корабът осъществява вътрешни пътувания в друга държава членка, се включва превод на официалния език на тази държава на пристанището, ако той не е английски или френски.“;

                              б)

                              в първия параграф от бележка под линия 1 към таблицата в глава III, параграф 2 встъпителната част се заменя със следното:
                              „Спасителните съдове могат да бъдат спасителни лодки или спасителни салове, или комбинация от двете, в съответствие с правило III/2.2. Ако е оправдано предвид обезопасеността с навес на пътуването и благоприятните метеорологични условия в зоната на пътуване, администрацията на държавата на знамето може, като вземе предвид препоръките в MSC/Circ. 1046 на ИМО, да допусне, ако това не се отхвърля от държавата членка на пристанището:“.

            Член 2
      Транспониране
      1.   Държавите членки приемат и публикуват най-късно до 21 декември 2019 г. мерките, необходими, за да се съобразят с настоящата директива. Те незабавно информират Комисията за това.
      Те прилагат тези мерки от 21 декември 2019 г.
      Когато държавите членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
      2.   Държавите членки съобщават на Комисията текста на основните мерки от националното законодателство, които приемат в областта, уредена с настоящата директива.
      Член 3
      Влизане в сила
      Настоящата директива влиза в сила на двадесетия ден след публикуването ѝ в Официален вестник на Европейския съюз.

      Член 4
      Адресати
      Адресати на настоящата директива са държавите членки.

         Съставено в Страсбург на 15 ноември 2017 година.

               За Европейския парламент

               Председател

            A. TAJANI

               За Съвета

               Председател

            M. MAASIKAS

         (1)  ОВ C 34, 2.2.2017 г., стр. 167.

         (2)  Позиция на Европейския парламент от 4 октомври 2017 г. (все още непубликувана в Официален вестник) и решение на Съвета от 23 октомври 2017 г.

         (3)  Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ L 163, 25.6.2009 г., стр. 1).

         (4)  Директива 2002/59/ЕО на Европейския парламент и на Съвета от 27 юни 2002 г. за създаване на система на Общността за контрол на движението на корабите и за информация, и отменяща Директива 93/75/ЕИО на Съвета (ОВ L 208, 5.8.2002 г., стр. 10).

         (5)  Директива 2009/16/ЕО на Европейския парламент и на Съвета от 23 април 2009 г. относно държавния пристанищен контрол (ОВ L 131, 28.5.2009 г., стр. 57).

         (6)  Директива 2003/25/ЕО на Европейския парламент и на Съвета от 14 април 2003 г. относно специфични изисквания за стабилност на ро-ро пътнически кораби (ОВ L 123, 17.5.2003 г., стр. 22).

         (7)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).

         (8)  Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (ОВ L 208, 5.8.2002 г., стр. 1).